Gwariy sa-kin dahin mansekit a iyanngaran na Lazarus.
Naiyan-iyan chiwa Bethany a otik a siyodad,
et sema chegwen ahi thon si Mary ni Martha,
naiyan-iyan ngo ired man.
Seja Mary a ahi na mansekit a si Lazarus,
si-kathoy engiso-jat na bangbangdon daned sekin Jesus,
et piyonasan to na bowek to.
Et si Mary ni Martha,
engito-no iren mengowan cha Jesus i “Afo,
mansekit i kajem mon ensemek mo.”
Idi inki-ngelan Jesus iwan,
kigwan to i “Sema sahit Lazarus,
nat sema ketiy toy panpa-noan to,
no diket epasamak iwan say maychejaw si Afo Chiyos,
tan say si-kak a Anak Afo Chiyos,
maychejawak ngo.”
Si Jesus,
ensemek tos Martha tan si Mary tan si Lazarus.
Nem angken amta tho i mansekit si Lazarus,
imeket chiwa iyan-iyanan to na chegwen akow pay.
Idi epalabas iwa chegwen akow,
kigwan tod disipolos to i “On-oli kiya wed Judea.”
Et kigwan na disipolos to i “Maistoro,
nonta engkay,
sema iren Hodjod man,
piyan chaken chedtogen.
Niyana piyan mon on-olid man?”
Kigwan Jesus i “Sema silow,
nasimilow na sawal na chegwen oras na san-akow.
Sema toon man-ahad no kaakawan,
nat maysokbab tep gwariy silow chiya dobong a naenilow na chalan to.
Nem sema man-ahad no edagwi,
maysokbab tep nagwariy silow cha si-katho.”
Idi kigwan Jesus iwan,
kigwan to ngod disipolos to i “Si Lazarus a kajem tayo,
manjo-jo-kow,
nem onkowanak a bengonen ko.”
Et kigwan na disipolos to i “Afo,
mapteng no manjo-jo-kow tep onmapteng.”
Kigwan na disipolos to man tep kin cha i agpayson manjo-jo-kow si Lazarus.
Nem say piyan Jesus a a-seden,
etiy si Lazarus.
Et indiritson Jesus i inpangowan tod si-kara i “Etiy si Lazarus,
nem manchadsahak a nagwaraak ded man nonta ingkathiy to say onkedkedsang i pamati yo kagol na sema si-nengen jo.
Emoy ired kad-an to.”
Et si Thomas a iyanngaran na Epin,
kigwan tod echom ton disipolos i “Emoy ira say no bonoen ches Jesus,
mekipathiy kiya ngod si-katho.”
Idi mimothok si Jesus cha Bethany,
iyamtaan to i epalabas maliy epat a akow manipod nonta ingkaybeken Lazarus.
Sema Bethany,
iyay-esop cha Jerusalem a tedon kilomitroy kaaragwi tho.
Isonga,
chakel i Hodjos a kimowan alid Jerusalem a mekidiwdiwed Martha ni Mary tep etiy si ahi ra.
Idi iyamtaan Martha i manmomothok si Jesus,
kimowan a mengaspol cha si-katho,
nem imeket ma ngos Mary a mantoktokkong cha baliy.
Kigwan Martha cha Jesus i “Afo,
no gwara ked jay nonta engkay da,
nat etiy komes ahi wi.
Nem amtak i angken niman,
angken nengoy ibagam cha Afo Chiyos,
i-kan tod si-kam.”
Et kigwan Jesus i “Manbiyag mowan si ahim.”
Insongbat Martha i “Ahow,
amtak i manbiyag mowan no manpawil a emiin i iyangketiy no kaonoran a akow.”
Et kigwan Jesus i “Si-kak i naengipawil na iyangketiy tan si-kak i naengi-kan na biyag.
Angken siyen toon naematid si-kak,
angken metiy,
manbiyag mowan na ingked ingka.
Et angken siyen toon sibibiyag tan naematid si-kak,
nat meti-metiy.
Napiyatim iyay?”
Et insongbat Martha i “Ahow,
Afo,
patien ko i si-kam i Criston Anak Afo Chiyos a miyan seke-sekeren onmothok alid ja dobong.”
Idi kigwan Martha man,
imolid baliy.
Idi mimothok chiwan,
ingwakdin tos ahi thon si Mary,
et kigwan to i “Ijay i Maistoro.
Towan ipata-gway ka.”
Idi inki-ngelan Mary iwan,
imakgwat a chakos et kimowan cha kad-an Jesus.
Si Jesus,
aneng pay onmothok chiwa siyodad,
no diket gwara pay nin chiwa iyan-aspolan chen Martha.
Sema iren Hodjos a mekidiwdiwed Mary chiwa baliy,
idi sini-neng ches Mary a imakgwat a chakos et imawas,
tined cha tep kin cha i onkowan chiwa iyaybekaan Lazarus say onnangis chiwan.
Idi mimothok si Mary cha kad-an Jesus et sini-neng to,
iyantalimohod cha sangoanan ton kigwan to i “Afo,
no gwara ked jay nonta engkay da,
nat etiy komes ahi wi.”
Idi sini-neng Jesus a mannanangis si Mary tan sema iren Hodjos a timened cha si-katho,
enbel-at i nemnem to tan iya-ngos a chilin
kigwan to i “Toy engibekaan jod si-katho i?”
Et kigwan cha i “Gomali,
Afo,
say metaen mo.”
Et nimangis si Jesus.
Et kigwan na Hodjos i “Si-neng joy kabenay na semek tod si-katho!”
Nem kigwan ngo na echom i “Inpasi-neng toy ekorab.
Niyana nat inpamapteng tos Lazarus say nat metiy?”
Inpanpawil Jesus Si Lazarus
Idi mimothok si Jesus cha iyaybekaan Lazarus,
enbel-at mowan i nemnem to.
Sema iyaybekaan Lazarus,
dohang a esa-dinan i sakepan to na batho.
Kigwan Jesus i “Ekal joy batho.”
Nem si Martha a ahi na etiy,
kigwan to i “Afo,
enbanget emo wala tep epat a akow i ingkathiy to.”
Et kigwan Jesus i “Ampay nat kigwan kod si-kam i no memati ka,
si-nengen moy kinakayang Afo Chiyos?”
Et ingkal chiy batho.
Et timangkak si Jesus a kigwan to i “Awa,
mansalamathak cha si-kam tep inki-ngelan moak.
Amtak i nainki-ngelan moak na olay,
nem kowan kona jay kagol iren ja toon kainakgwat chiyay say patien cha i si-kam i engito-no did si-kak.”
Idi kigwan Jesus iwan,
inpekes toy esel ton kigwan to i “Lazarus,
bo-day ka did tan.”
Et bimo-day ali ma etiy a ebedberan i diweto tan seki tho tan edibothan i dopa tho na dofot.
Et kigwan Jesus cha si-kara i “Ekal jo ma iket say mahabetik.”
Tiyabtabal Iren Ma Naengibalnay Na Hodjos I Pesing Chen Mengipabonon Jesus
Sema iren Hodjos a kimowan a mekidiwdiwed Mary,
sini-neng chiy imag Jesus,
et chakel i ematid si-katho.
Nem sema echom,
kimowan ired Pharisees,
et kigwan ched si-kara ma imag Jesus.
Isonga,
sema iren aafo na papari tan sema iren Pharisees,
inpata-gway chiy echom a naengibalnay na Hodjos a kigwan cha i “Ngoy a-magen tayo?
Tep chakel i naima-imag niwa toon milagro.
No nagwariy a-magen tayod si-katho,
mematin emiin i tood si-katho.
Et no iki-ngelan na naiyantoray cha Roma i gwariy toon manbalin na ari na Hodjos,
onkowan iren menechal niwa timplo thayo tan too thayo.”
Nem gwariy sa-kid si-karen iyanngaran na Caiaphas a kahejangan a pari nontan a tawen.
Kigwan to i “Nagwaren polos i amta yo.
Nat egwathan jo i magangkana no metiy i sa-kin too bengat para cha kaidian to say nat maomas a emiin i Hodjos?”
Sema kigwan Caiaphas,
nat edafod nemnem to,
nem kagol na kahejangan a pari nontan a tawen,
inpapadton Afo Chiyos cha si-katho i metiy si Jesus para cha Hodjos.
Et nat sema iren Hodjos bengat i ketiyan to,
no diket sema iren aanak ngon Afo Chiyos a man-iiyan cha chakel a dogad say mansa-sa-ki iren emiin.
Et iyanchogid ma akow,
ina-inap iren ma naengibalnay na Hodjos i pesing chen mengipabonon Jesus.
Isonga,
nat iyanparang males Jesus cha chakel a tood Judea,
no diket ipit to liy Ephraim a siyodad a iyay-esop cha dogad a nagwariy toon naiyan-iya-iyan.
Chiwan i iyan-iyanan Jesus tan disipolos to.
Chanchaniy piyasta na Hodjos a kigwan cha i Piyasta na Inda-bas na Anghil cha Hodjos.
Chakel i toon edafo did siyo-siyodad a kimowan cha Jerusalem say a-magen chiy ogadi ra na pan-emes et say mebedin a mekipiyasta ira.
Ina-inap ches Jesus,
et idi gwara ired timplon kainakgwat,
iyanbinaga iren kigwan cha i “Nengoy nemnem jo?
Onkowan ali ja piyasta ono enchi?”
Tep sema aafo na papari tan sema iren Pharisees,
inbilin cha i angken siyen toon mahaamta na kad-an Jesus,
konen to komed si-kara say chedmethen cha.